'n Gesonde vel huisves 'n gesonde liggaam | Voelgoed
'n Gesonde vel huisves 'n gesonde liggaam
by Blogger - Marlene Boonzaaier / Mar 06, 2017 / 0 Kommentaar / Gelees deur 651 mense.
Op alle vorme van media, asook sosiale media, word elke dag uitbasuin hoe belangrik dit is om gesond te lewe... dus gesond te eet en te oefen.
Dit is baie belangrik ja, maar êrens langs die pad het hulle vergeet hoe belangrik dit is om jou vel ook gesond te hou. Die vel is immers die grootste orgaan in die liggaam...
Dink net hoe vreemd sou ons gelyk het as ons nie 'n vel gehad het om ons liggame in "toe te draai" nie. Net 'n bondel spiere en bene. Die vel bring al die dele van die liggaam saam tot 'n eenheid, amper soos 'n persent wat toegedraai is, dis hoekom dit so belangrik is om ook na die vel om te sien as deel van die liggaam .
Nou vra jul my: "hoe gaan ek te werk om my vel gesonder te kry en te hou?"
Hier is 'n paar wenke, die meeste daarvan weet julle al maar soms is dit goed om dit maar net weer te hoor en bietjie meer aandag te gee aan die dinge wat ons so maklik elke dag kan afskeep.
• Gebruik alkohol in matigheid.
• Vermy die son tussen 12 en 2 in die middag, veral in die somer. As dit nie moontlik is nie, gebruik 'n goeie sonroom, dra 'n hoed of bly onder 'n sambreel.
• Laat jou oë gereeld toets om frons plooie te voorkom en dra ook gereeld 'n sonbril veral as jy bestuur en moet konsentreer en buite in die son is.
• Maak jou vel deeglik skoon in die aande en soms in die oggende ook veral in die warm weer wanneer ons meer geneig is om te sweet.
• As jy sukkel met 'n droë vel, belê gerus in 'n goeie vogroom, vir jou lyf en gesig en gebruik dit daagliks.
• Baie belangrik dames – moenie gaan slaap met jul grimering aan nie, jou vel gaan jou beslis bedank op die lang duur.
• Maak seker om jou lyf goed af te spoel om alle dooie selle, seep en rome te verwyder
• Probeer om transvette en suiker in jou dieet te verminder.
• Oefen gereeld
• As jy nog jou beenhare en ook alle ander ongewensde hare afskeer in plaas daarvan om te wax, maak seker jy gebruik 'n skerp, skoon skeermes en lemmetjie.
• Raak asseblief ontslae van ou grimeer sponsies en kwassies elke 6 – 12 maande en skaf ook nuwe ooggrimering aan elke 3 maande.
• Maak seker om tyd te maak vir ontspanning in enige vorm wat jy verkies, of dit nou is om 'n boek te lees, te mediteer, te slaap of net te lê en na die wolke te kyk. Ontspanning is nie net belangrik vir die gees en • siel nie, maar ook vir die vel.
Met al hierdie nuttige wenke sal dit sommer 'n maklike takie wees om te sorg dat jou vel gesond bly en dus 'n gesonde gees en liggaam kan huisves.